វ្ល៉ាដឹមៀរ ពូទីន​ស្បថ​ចូល​កាន់​ដំណែង​ជា​ប្រធានាធិបតី​រុស្ស៊ី​អណត្តិ​ទីបី
ព័ត៌មាន​អន្តរជាតិ​សំខាន់​ផ្សេងៗ​ទៀត​សម្រាប់​ព្រឹក ថ្ងៃ​អង្គារ ទី​៨​ ខែ​ឧសភា។
កាលពីថ្ងៃច័ន្ទលោក វ្ល៉ាដឹមៀរ ពូទីន នៃប្រទេសរុស្ស៊ីបានស្បថសច្ចាប្រណិធានចូលកាន់តំណែងជាប្រធានាធិបតីសម្រាប់អណត្តិទីបីជាប្រវត្តិសាស្ត្រ។ នៅក្នុងពិធីដ៏អធិកអធមមួយក្នុងវិមានក្រឹមទ្បាំងដែលមានការចូលរួមពីពួកឥស្សរជនប្រមាណ២ពាន់នាក់ លោកពូទីនបានដាក់ដៃលើសៀវភៅរដ្ឋធម្មនុញ្ញមួយហើយលោកបានស្បថថានឹង«គោរពនិងការពារសិទ្ធិនិងសេរីភាពរបស់ប្រជាពលរដ្ឋ។ ពួកប៉ូលីសបានបន្តឹងកិច្ចការពារសន្តិសុខនៅក្នុងរដ្ឋធានីម៉ូស្គូនៅមុនពេលសម្ពោធតំណែងនេះ។ពួកប៉ូលីសបានចាប់ខ្លួនបាតុករ១២០នាក់ដែលជាច្រើននាក់បានពាក់បូពណ៌សដែលបានក្លាយទៅជានិមិត្តរូបនៃចលនាប្រឆាំងនឹងលោក ពូទីនPutin។ លោកពូទីនPutin បានកាន់តំណែងនាយករដ្ឋមន្ត្រីនៃប្រទេសរុស្ស៊ីចាប់តាំងពីលោកបានលះបង់តំណែងប្រធានាធិបតីកាលពីឆ្នាំ២០០៨។ លោកបានឈ្នះឆ្នោតនៅក្នុងការបោះឆ្នោតប្រធានាធិបតីកាលពីថ្ងៃទី៤ខែមីនាដោយមានការគាំទ្រយ៉ាងច្រើនលើសលប់។ ក្រុមប្រឆាំងខាងនយោបាយបានជំទាស់នឹងជ័យជំនះនេះដោយហៅវាថាជាការបោះឆ្នោតគៃបន្លំ។ លោកហ្វ្រង់ស្វ័រ ហូឡង់ដ៍ Francois Hollande ប្រធានាធិបតីជាប់ឆ្នោតថ្មីនៃប្រទេសបារាំងបានចាប់ផ្តើមការងារបង្កើតរដ្ឋាភិបាលថ្មីមួយនៅក្រោយលោកបានទទួលជ័យជំនះនៅក្នុងការបោះឆ្នោតជាថ្មីកាលពីថ្ងៃអាទិត្យ។ លទ្ធផលចុងក្រោយបង្អស់កាលពីថ្ងៃច័ន្ទបង្ហាញថាលោកហូឡង់ដ៍បានទទួលសន្លឹកឆ្នោតគាំទ្រ៥១,៦ភាគរយ ចំណែកឯលោក នីកូឡាស សាកូហ្ស៊ី Nicolas Sarkozy បានទទួលសម្លេងឆ្នោតគាំទ្រ៤៨,៤ភាគរយ។ អតីតមេដឹកនាំគណបក្សសង្គមនិយមបារាំងដែលមានអាយុ៥៧ឆ្នាំរូបនេះនឹងចូលកាន់តំណែងប្រធានាធិបតីនៅថ្ងៃទី១៥ខែឧសភា។ ការបោះឆ្នោតនេះបានឆ្លុះបញ្ចាំងឱ្យឃើញការមិនយល់ព្រមរបស់ក្រុមពលរដ្ឋដល់ការកាត់បន្ថយចំណាយរបស់ប្រទេសនិងការដែលមានមនុស្សគ្មានការងារធ្វើច្រើននាក់។ លោក Hollande បានប្រឆាំងយ៉ាងខ្លាំងនឹងវិធានការចំណាយត្បិតត្បៀតយ៉ាងតឹងរ៉ឹងខាងសេដ្ឋកិច្ចជាច្រើននៅក្នុងប្រទេសបារាំង។នៅក្នុងការចេញបង្ហាញខ្លួនមួយនៅចំពោះមុខក្រុមអ្នកគាំទ្រលោកកាលពីថ្ងៃច័ន្ទ លោកHollande បានសន្យាថានឹងបើកធ្វើការចរចាជាថ្មីអំពីវិធានការចំណាយត្បិតត្បៀតដាក់កំហិតដោយសហភាពអឺរ៉ុប ហើយដែលបានគាំទ្រយ៉ាងខ្លាំងដោយលោកស្រីអធិការបតីអាល្លឺម៉ង់ អេនជេឡា ម៉ាគេល Angela Merkel និងលោក សាកូហ្ស៊ី។ លោកអានតូនី សាម៉ារាស Antonis Samaras ប្រធានគណបក្សអភិរក្សនិយមនៃប្រទេសក្រិកបានចាប់ផ្តើមធ្វើការចរចាដើម្បីបង្កើតរដ្ឋាភិបាលចម្រុះមួយក្នុងពេលឆាប់នេះនៅពេលដែលពួកមេដឹកនាំអឺរុបបានសុំដល់រដ្ឋាភិបាលក្រុងអាតែនAthens ឱ្យបន្តគោរពតាមល័ក្ខខ័ណ្ឌនៃការផ្តល់ជំនួយសង្គ្រោះខាងហិរញ្ញវត្ថុ។ មានភាពមិនទៀងទាត់នៅក្នុងទីផ្សារហិរញ្ញវត្ថុពិភពលោកក្រោយការបោះឆ្នោតក្នុងប្រទេសក្រិកនិងប្រទេសបារាំងបានបង្កើនកង្វល់អំពីអនាគតនៃវិធានការចំណាយត្បិតត្បៀតដើម្បីជួយសង្គ្រោះរដ្ឋាភិបាលអឺរ៉ុបដែលជំពាក់បំណុលច្រើននិងសេដ្ឋកិច្ចប្រទេសទាំងនេះដែលមានបញ្ហាធ្ងន់ធ្ងរ។ លោកស្រីរដ្ឋមន្ត្រីការបរទេសស.រ.អ. ហ៊ីឡារី គ្លីនតុនHillary Clinton បានមានប្រសាសន៍ថាប្រទេសប៉ាគិស្ថានត្រូវការធ្វើសកម្មភាពប្រឆាំងនឹងអ្នកបង្កើតក្រុមភេរវជនមួយដែលបានត្រូវចោទប្រកាន់លើការវាយប្រហារនៅក្នុងប្រទេសឥណ្ឌា។ ពួកមន្ត្រីស.រ.អ.បាននិយាយថាពួកគេបានបញ្ឈប់គម្រោងការដាក់គ្រាប់បែកដោយពួកអាល់ កៃដា al-Qaida ដើម្បីបំផ្លាញយន្តហោះមួយគ្រឿងដែលធ្វើដំណើរមកកាន់ប្រទេសអាមេរិក។ ពួកសកម្មជនស៊ីរីនិយាយថាមនុស្សនៅក្នុងក្រុងនិងភូមិបះបោរនៅទូទាំងប្រទេសបានធ្វើពហិការដោយភាគច្រើនមិនចូលរួមក្នុងការបោះឆ្នោតសភាចាត់ចែងដោយរដ្ឋាភិបាលដែលក្រុមប្រឆាំងធំៗបានបដិសេធដោយថាជាការបោកបញ្ឆោត។ ពួកមន្ត្រីស.រ.អ.បាននិយាយថាពួកគេនឹងមិនធ្វើការចរចាជាមួយពួកអាល់ កៃដា al-Qaida ទេអំពីជោគវាសនារបស់អ្នកធ្វើការអាមេរិកាំងផ្នែកផ្តល់ជំនួយអាយុ៧០ឆ្នាំដែលបានត្រូវចាប់ជាចំណាប់ខ្មាំងក្នុងប្រទេសប៉ាគិស្ថានទេទោះណាជាមានការអង្វរកតាមវីដេអូរបស់បុរសនេះសុំឱ្យលោកប្រធានាធិបតីបារ៉ាក់អូបាម៉ាជួយលោកក៏ដោយ។